b'\n_START_ARTICLE_\nHesel\n_START_PARAGRAPH_\nHesel er en kommune og kommunef\xc3\xa6llesskab i distriktet Leer i det historiske landskab Ostfriesland i den tyske delstat Niedersachsen. Kommunef\xc3\xa6llesskaben best\xc3\xa5r af seks mindre kommuner og har i alt ca 10.000 indbyggere.\n_START_SECTION_\nGeografi\n_START_PARAGRAPH_\nHesel ligger i Ostfrieslands centrale dele i det nordtyske lavland p\xc3\xa5 gr\xc3\xa6nsen til distriktet Aurich. Hesel ligger inden for et s\xc3\xa5 kaldt gestomr\xc3\xa5de, som str\xc3\xa6kker sig mellem Ostfriesland og Oldenburg. Derved er Hesel et af Ostfrieslands h\xc3\xb8jest beliggende omr\xc3\xa5der med et h\xc3\xb8jeste punkt p\xc3\xa5 17 meter over havet. Omkring gestomr\xc3\xa5derne findes der lavere beliggende moseomr\xc3\xa5der, som i dag er opdyrkede._NEWLINE_Kommunen pr\xc3\xa6ges af landbrugslandskabet og det for regionen typiske voldh\xc3\xa6kke. I Hesel findes ogs\xc3\xa5 mindre skovomr\xc3\xa5den, blandt andet Heseler Wald og Stikelkamp.\n_START_SECTION_\nHistorie\n_START_PARAGRAPH_\nHesel har en lang historie. Der findes flere levn fra forhistorisk tid. Hesel omtales f\xc3\xb8rste gang \xc3\xa5r 900. I slutningen af 1100-tallet blev oprettet et kloster i omr\xc3\xa5det, Barthe, af Pr\xc3\xa6monstratenserordenen. Omkring \xc3\xa5r 1300 blev oprettet et Johanniterkloster i Hasselt._NEWLINE_I middelalderen tilh\xc3\xb8rte Hesel det frisiske landskab Moormerland. Efter den frisiske frihed kunne et lokalt h\xc3\xb8vdingestyre ikke etableres i Hesel p\xc3\xa5 samme m\xc3\xa5de som det skete i resten af Ostfriesland, is\xc3\xa6r efter som agerjorden i omr\xc3\xa5det ikke var s\xc3\xa5 frugtbar. Hesel fik i stedet sin betydning gennem klostrene._NEWLINE_Efter, at grevskabet Ostfriesland var blevet indrettet, kom Hesel til at tilh\xc3\xb8re Stickhausen. Under 30-\xc3\xa5rskrigen kom Mansfelds styrker til omr\xc3\xa5det, og godserne Barthe, Hasselt og Stikelkamp blev udplyndrede eller \xc3\xb8delagte._NEWLINE_Under den s\xc3\xa5 kaldte appellkrig udplyndredes Hesel af opr\xc3\xb8rsstyrker fra Leer, og under den preussiske tid blev Hesel i 1761 en kampplads. Fra 1764 koloniseredes de indtil da \xc3\xb8de moseomr\xc3\xa5der omkring Hesel._NEWLINE_Under den franske tid 1810-1813 var Hesel s\xc3\xa6de for et s\xc3\xa5 kaldt Mairie, og under kongeriget Hannovers styre var Hesel s\xc3\xa6de for en foged. I 1885 blev Hesel en del af distriktet Landkreis Leer._NEWLINE_I forbindelse med kommunalreformen i 1972 blev Hesel et kommunef\xc3\xa6llesskab med Hesel som forvaltningss\xc3\xa6de.'